I sommeren 2021 kom Aron Palmarsson, til sommer kommer Mikkel Hansen, og nu har Aalborg Håndbold offentliggjort, at man fra sommeren 2023 henter endnu en verdensstjerne. På Aalborg Håndbolds hjemmeside blev det mandag officielt, at man henter den nykårede verdens bedste håndboldspiller, Niklas Landin, på en kontrakt til 2027. Af andre store stjerner hentede klubben også norske Kristian Bjørnsen og svenske Jesper Nielsen i sommer i målet om at vinde Champions League. - Kæmpestort, siger direktør 33-årige Niklas Landin spillede sidst i den danske liga i 2012 og har siden været i de to tyske klubber, Rhein-Neckar Löwen og THW Kiel. Direktør i Aalborg Håndbold, Jan Larsen, er sikker på, at verdens bedste spiller bliver en afgørende faktor for klubben i at hente flere titler til Nordjylland. - Det er kæmpestort for alle os i Aalborg Håndbold, siger han og fortsætter: - Niklas har bevist over de seneste mange sæsoner, at han med god grund regnes for at være verdens bedste målmand, og det er selvfølgelig med stor stolthed, at vi nu kan præsentere ham. Har fulgt med I 2008 fik Niklas Landin debut på det danske landshold, og han er nu noteret for 242 kampe i nationaldragten. I dag er Niklas Landin landsholdsanfører, og han er de seneste to sæsoner blevet kåret til Årets Mandlige Landsholdsspiller for henholdsvis anden og tredje gang i karrieren. Efter familiære udfordringer har Landin-familien valgt at vende hjem til Danmark. - Jeg har også fortsat store sportslige ambitioner, og her var Aalborg Håndbold det perfekte match, siger Niklas Landin og fortsætter: - Jeg har selvfølgelig fulgt de flotte præstationer, klubben har præsteret, og det har imponeret mig, og jeg glæder mig virkelig til at blive en del af projektet.

Opsummering:
Fra 1. juli 2023 henter Aalborg Håndbold verdens bedste herrehåndboldspiller, Niklas Landin.